**Laudatio a Pere Cuxart Bartolí**

**Premi Agustí Juandó i Royo 2016**

Aquest premi es concedeix amb l’objectiu de reconèixer aquelles persones o entitats que en la seva trajectòria professional s’hagin distingit per la defensa de la llengua catalana en l’àmbit jurídic administratiu. Enguany s’ha decidit l’atorgament a Pere Cuxart.

Benvolgut amic,

Quan se’t comunicà el guardó, vas dir que no entenies perquè se t’atorgava, que no te’l mereixies.

Els premis s’han concedit fins ara a persones per la seva activitat de defensa de la llengua en el període democràtic. Amb tu, volem reconèixer la teva trajectòria vital en anys molt difícils, mantenint la flama de la llengua a l’advocacia, i amb tu, la dels teus companys advocats d’aquell temps.

Tu vas estudiar a la universitat en el moment més dur del franquisme; si poguéssim dir que el franquisme tingués cap caire amable.

Aquell moment en què la Falange volia dominar les institucions, a la Universitat imperaven els membres del SEU, i no es permetia altra acció ni activitat que fos l’adhesió i la lloança al règim. Eren els temps més durs de la repressió política del País.

***Ah, joves llavis desclosos després***

***de la foscor, si sabíeu com l'alba***

***ens ha trigat, com és llarg d'esperar***

***un alçament de llum en la tenebra!***

Havies viscut l’esperança de l’albada de la nostra república i passares d’una escola feta el 1925 durant la dictadura de Primo de Rivera com va ser el Tècnic Eulàlia. Escola catalana, en un temps que la nostra llengua era també perseguida.

Aquella albada va ser curta i visqueres immers en la més absoluta voràgine de persecució contra la nostra llengua i de tot el que representava i era símbol de la identitat del nostre poble. Com ja va dir en el seu ban el General Álvarez Arenas en ocupar Barcelona: “***Estad seguros catalanes, de que vuestro lenguaje en su uso privado y familiar no será perseguido***”. I així va ser. I veieres com la teva llengua era perseguida de manera implacable en tot l’espai públic i en la feina. Tu ens passares la circular que va fer al companyia de tramvies de Barcelona en què es deia que, per indicació del governador, l’ús del català en l’àmbit de l’empresa era sancionat amb l’acomiadament.

Vas viure com es perseguia l’ús de la nostra llengua al carrer, on eren esborrats tota inscripció i tot cartell, amb la imposició de fortes sancions als qui no obeïen. Entraves a una facultat on no tan sols s’havia esborrat i era perseguida la llengua catalana, sinó on també havia estat derogada la legislació del nostre dret que va ser feta pel Parlament, que havia renovat un dret amb més de dos-cents anys sense possibilitat de disposar d’un òrgan legislatiu.

Tu et rebel·lares davant d’aquella situació i feres allò que era més exposat, que va ser el teu compromís a defensar la llibertat de la llengua i la llibertat política integrant-te al Front Universitari de Catalunya, on realitzàveu de manera clandestina accions de resistència. Allí coincidires amb el president que fou [Josep Benet i Morell](https://ca.wikipedia.org/wiki/Josep_Benet_i_Morell), Lluís Torras, Jordi Cuxart, [Joan Sansa i Caminal](https://ca.wikipedia.org/w/index.php?title=Joan_Sansa_i_Caminal&action=edit&redlink=1), [Alexandre Cirici i Pellicer](https://ca.wikipedia.org/wiki/Alexandre_Cirici_i_Pellicer), [Josep Maria Ainaud de Lasarte](https://ca.wikipedia.org/wiki/Josep_Maria_Ainaud_de_Lasarte), [Francesc Casares i Potau](https://ca.wikipedia.org/wiki/Francesc_Casares_i_Potau), [Jordi Carbonell](https://ca.wikipedia.org/wiki/Jordi_Carbonell_i_de_Ballester), [Anton Cañellas](https://ca.wikipedia.org/wiki/Anton_Ca%C3%B1ellas) i altres. Lluitàveu contra una universitat girada d’esquena al país i on els membres falangistes del SEU en mans de Pablo Porta exercien una actuació violenta de terror contra vosaltres dins la universitat, amb la complicitat del rector. Fóreu una petita veu de llibertat en contra d’aquell feixisme, que reivindicava la nostra llengua i el dret d’exercir l’acció política, els quals havien estat arrabassats amb la derrota de les institucions catalanes en la guerra civil.

***Vàrem mirar ben al lluny del desert,***

***davallàvem al fons del nostre somni.***

***Cisternes seques esdevenen cims***

***pujats per esglaons de lentes hores****.*

Amb molts d’aquells companys us seguireu retrobant al llarg del franquisme en accions i organitzacions de resistència cultural o política, com ara al Moviment Socialista de Catalunya.

Si haig de definir com el règim et veia, reproduiré un escrit d’una denuncia feta el 1939 contra Josep Mª Boix, que havia estat director general de la Caixa de Pensions fins a ser depurat pel franquisme, i deia: “***usó siempre el catalán, este catalán rebuscado propio de los que sienten el catalanismo***”.

De fet tenien raó, no amb aquestes expressions tan perverses pròpies del franquisme, com ara de veure intencions que anomenaven subversives a la correcció de la llengua, però sí en què la teva actitud de fidelitat a la llengua era la de refermar les teves conviccions de defensa dels drets del país, que en aquells anys estava sota la bota de la dictadura, que pretenia destruir tot sentiment i arrel de catalanitat.

Quan acabares la universitat et trobares aquells anys amb un col·legi d’advocats en mans del règim, que llavors tenia com a degà designat governativament Antonio Maria Simarro, que ho va deixar de ser per ser alcalde franquista. Els degans serien imposats fins al 1954. El primer degà, amb una junta formada per persones de clar posicionament democràtic, va ser Josep Mª Pi i Sunyer. Eren uns anys en què la nostra llengua era proscrita també de la vida col·legial i va trigar de ser-hi present amb normalitat.

L’Albert Fina, en el seu llibre *De la llei i la justícia*, diu que el 1959 en una assemblea col·legial l’advocat Imbert va començar a parlar en català (era la primera vegada que es feia des del 1939) i la reacció de la majoria de companys va ser de xiulets i crits i algú va cridar que “***hable en cristiano***”. Diu, encara, que el 1967 l’advocat Cuenca parlà en català a una assemblea i un advocat català va exigir-ne la traducció. El català no va tornar a les actes col·legials fins al deganat de Miquel Coll de Carrera el 16 de gener de 1973, i les circulars no es van fer en català i castellà fins al 1977 ja en el moment de la transició.

Ja no diguem que era impensable plantejar-se la utilització de la llengua davant dels tribunals i, malgrat això, defensàveu el dret dels imputats polítics de fer-ho. Hi ho fèieu sense tenir por que defensar la llengua pogués representar cap perjudici als interessos dels representats, en aquells anys amb una situació molt més desfavorable que avui. Així, Albert Fina comenta que en alguna ocasió en què el processat emprava el català al Tribunal de Orden Público, el president Mateu havia dit “***Este tribunal tiene un gran respeto por todas las lenguas regionales. Pero debe usted expresarse en el único idioma español***”. Unes paraules ben eloqüents sobre la consideració que es tenia del català.

En aquells temps erms no et resignares a aquella situació i, al marge del col·legi, feres activitats en català i d’estudi del nostre dret en la clandestinitat de l’Institut d’Estudis Catalans, al si de la Societat Catalana d’Estudis Jurídics, on construïres un espai de catalanitat i de llibertat juntament amb vells juristes com a ara Borrell, Maspons i Anglasell, Camps i Arboix o Duran i Ventosa de la generació de preguerra.

En aquell desert, als anys seixanta, a mesura que anàveu eixamplant els espais de llibertat amb la resistència, dins del Col·legi de Barcelona vas col·laborar amb altres companys al Seminari de Documents Jurídics en Català, liderat per Lluís Sagarra Zaccarini, en què des del 1967 fins cap al 1971 es treballaren models de diversos documents jurídics en català que donaren lloc al llibre *50 Documents jurídics en català*, editat el 1976 després de la mort de Franco. Els documents s’anaren publicant a la *Revista Jurídica de Catalunya* des del 1971.

En els papers del meu pare he trobat fins i tot un butlletí del Seminari de l’Ensenyament de Català de l’Òmnium Cultural del 1973, que comentava la terminologia amb alguna crítica a determinats usos del llenguatge. Era una prova del ressò de la vostra feina.

En aquell seminari en què, com he vist en les convocatòries del pare, us reuníeu setmanalment a la Sala dels Usatges de la Biblioteca, anàreu elaborant contractes i altres documents de l’àmbit privat, fins a aplegar la cinquantena publicada. Consta que hi participareu Josep Lluís Sagarra, Octavi Saltor, Pere Cuxart, tu mateix, Josep Ferre i Rius, Josep Mª Malagelada, Antoni Pelegrí, Lluís Torras, company teu del Front Universitari i després del Moviment Socialista, Jaume Tortras i amb l’escriptor Osvald Cardona, que hi feia l’aportació i l’assessorament lingüístic. De tota manera, en els papers del pare corresponents al període del 1969 al 1974 hi he trobat també que hi havien col·laborat Xavier Cruañas, Pou, Josep Mª Ainaud i Joan Bergós. Molts d’ells que havien estat a la universitat al Front Universitari i que alguns us retrobaríeu al Moviment Socialista.

Ara pot semblar que no toca parlar de les teves adscripcions polítiques, però sí que cal dir-ho, ja que en aquell moment la tasca d’activisme cultural i de defensa de la nostra llengua era en si mateixa indestriable i unida a l’oposició política, a favor dels nostres drets com a poble. Per tant, formen part dels mèrits pels quals et fem aquest reconeixement.

He trobat entre els papers del pare un esborrany d’acta d’aquelles reunions:

**“A Barcelona el dia 30 de gener va tenir lloc la reunió del “Seminari de Documentació Jurídica en Català” a la Sala dels Usatges del Col·legi d’Advocats de Barcelona.**

**Hi assistiren els senyors Camps, Cardona, Ferrer i Rius, Esquius, Malagelada, Segarra, Saltor, Solé i Cruañas.**

**Fou matèria de treball el projecte de contracte de paga i senyal que el senyor Sagarra Zaccarini s’havia encarregat de redactar. Es proposaren algunes esmenes d’estil i conceptuals i s’acordà la redacció definitiva.**

**S’acorda de continuar l’activitat en aquells projectes de contractes que puguin tenir una realitat efectiva, donada l’actual situació.**

**Els companys Saltor i Malagelada oferiren de redactar minutes de contractes de societat civil i societat mercantil, que seran objecte d’estudi en la propera reunió del dia 13 de febrer**.”

Cal dir que cada any acabàveu el curs el mes de juny amb un bon tec al restaurant El Jabalí, a Diagonal amb Girona, com consta a les convocatòries que feia Josep Lluís Sagarra.

He de destacar el sentit rigorós amb què emprenguéreu la redacció dels documents, amb la voluntat d’emprar un llenguatge modern i rigorós foragitant com es diu en el pròleg del llibre “***la prosa feixuga i recargolada, reminiscències del segle dinovè***.” Féreu un esforç per redactar documents de les matèries tradicionals i sobretot per introduir-ne de nous per donar resposta a les noves relacions jurídiques com és el cas del contracte de ***leasing*** que va redactar Lluís Torras. Vàreu crear una eina moderna i adaptada a la realitat d’aquell moment per facilitar la tasca de la pràctica diària dels companys. També inclou uns comentaris i anotacions molt importants que en fan un veritable llibre d’estil de llenguatge jurídic. Estava fet pensant que anava dirigit a les noves generacions de professionals que havien estat privats de la formació en català per l’escola franquista.

I en aquell moment, que ni el mateix col·legi utilitzava la nostra llengua i encara menys era possible fer-ne ús als tribunals en no ser considerada oficial, en el llibre hi cridàveu a emprar-la en els documents de la vida professional amb arguments encoratjadors i refermant les conviccions de defensar un dret, defugint les excuses de mal pagador: “***No val emparar la insuficient preparació en l’argument que un document en català pot implicar majors dificultats en el supòsit de controvèrsia judicial***”. I davant del fet que els tribunals no reconeixien el català com a llengua oficial pels s’encoratjava a fer els documents en català amb un argument d’optimisme pragmàtic dient que: “***Només una part insignificant d’actes o negocis jurídics provoquen plets i, cas que es plantegin, hi ha prou elements adients per il·lustrar el Tribunal en matèria lingüística***”.

Avui hem de reflexionar davant del coratge que convidàveu envers l’ús de la llengua, quan ara és oficial a tots els efectes, davant dels molts professionals que encara no l’empren adduint que pugui “***incomodar***” el tribunal. Ens poseu encara avui en evidència el poc convenciment en la defensa dels nostres drets quan avui els tenim reconeguts per llei i els podem exigir.

Ens donàreu una bona lliçó de la defensa dels nostres drets en un moment en que teníem en contra la legalitat, posàveu per davant la legitimitat dels nostres drets.

***Ara digueu: "La ginesta floreix,***

***arreu als camps hi ha vermell de roselles.***

***Amb nova falç comencem a segar***

***el blat madur i amb ell, les males herbes."***

Pere, el camí que vares emprendre sense parar i sense defallir, és el que avui et reconeixem.

En aquesta lluita per la llengua com a advocat en la nova etapa democràtica, hem de destacar el teu paper en la creació de Televisió de Catalunya després que el Parlament ho acordés, en intervenir en les negociacions amb el director de Radio Televisión Española els anys 1983 i 1984, que va contribuir a fer realitat aquest instrument tan necessari per a una cultura. De nou, defensares una legitimitat davant la legalitat adversa del govern central que impedia la realització d’una necessitat comunicativa moderna.

Durant tots aquests anys, també hem de recordar que has fet diversos articles sobre la llengua a la *Revista Jurídica de Catalunya*, sobre el català al Registre Civil, el dret polític català o cap a un dret lingüístic europeu.

En darrers de la teva vida professional, no vas abandonar la teva activitat al col·legi iniciada amb el Seminari de Documentació Jurídica, i sempre t’hem tingut al nostre costat a la Comissió de Llengua Catalana del Consell de l’Advocacia i del Col·legi de Barcelona o col·laborant amb la redacció de veus del *Diccionari jurídic català*.

Vista la teva trajectòria en els anys de foscor i de repressió, **!i tant que et mereixes aquest guardó!** Amb tu, l’atorguem també als advocats i advocades que en els anys més durs del franquisme heu salvat la nostra llengua i l’heu mantingut, en l’àmbit més inhòspit, la justícia, on encara avui està amb una situació de minorització.

Tu, Pere, en Sagarra, en Ferrer, en Malagelada, en Pelegrí, en Torras, en Tortras, en Cardona, en Cruañas, l’Ainaud, en Camps, en Pou o en Bergós, tots vosaltres us mereixeu aquest guardó.

Tu i la teva generació heu estat actors de primer rengle i ens heu passat el testimoni de la defensa del català en l’àmbit del dret, i de la defensa del dret dels nostres conciutadans a exercir-lo.

Com diu Salvador Espriu, al poema *Inici de càntic al temple*:

***heu viscut per salvar-vos els mots,***

***per retornar-vos el nom de cada cosa,***

***perquè seguíssiu el recte camí***

***d'accés al ple domini de la terra***.

Pere, per molts anys.

Barcelona, 25 de febrer de 2016